मुंबई. मुंबई के चारकोप इलाके में पेट्रोप पंप पर तेल चोरी का वीडियो सोशल मीडिया पर वायरल होने के बाद शुक्रवार को हरकत में आए नापतौल विभाग ने पेट्रोल पंप से बिक्री बंद करा दी। इस संबंध में 35 वर्षीय महिला ने फेसबुक के जरिए आवाज उठाई थी।
एमी शेठ मंगलवार को चारकोप इलाके के पोइसर रोड पर स्थित पेट्रोल पंप पर अपने वाहन में तेल भरवाने के लिए पहुंचीं थीं। इसी दौरान उन्होंने देखा, उनके आगे खड़ा एक शख्स शिकायत कर रहा है कि टैंक पूरा भरने के लिए पैसे देने के बावजूद इंडिकेटर दिखा रहा है कि वाहन का ईधन टैंक पूरा नहीं भरा गया। शेठ ने घटना का वीडियो बना लिया। साथ ही मुंबई पुलिस के कंट्रोल रूम में फोन कर मामले की जानकारी दी।
मौके पर पहुंची पुलिस पेट्रोल पंप के कर्मचारियों को अपने साथ ले गई लेकिन कोई मामला दर्ज किए बिना उन्हें छोड़ दिया। शेठ ने पुलिस स्टेशन के भीतर भी एक वीडियो बनाया। दोनों वीडियो सोशल मीडिया पर पोस्ट कर दिए। इसके बाद उन्हें लोगों की तरफ से समर्थन मिलने लगा। मामले की जानकारी नापतौल विभाग को मिली।
मशीन से निकल रहा था कम पेट्रोल : जांच में खुलासा
बीपीसीएल कंपनी के उस पेट्रोल पंप की जांच की गई। जांच के दौरान अधिकारियों ने पाया, मशीन से हर पांच लीटर में 35 मिलीलीटर तेल कम निकलता है। यही नहीं पेट्रोल पंप पर लगी दूसरी मशीनों से भी इसी तरह कम तेल निकलने की बात सामने आई। इसके बाद विभाग ने पेट्रोल पंप बंद करा दिया। नापतौल विभाग के कंट्रोलर अमिताभ गुप्ता ने बताया, मशीन ठीक होने के बाद ही पेट्रोल पंप फिर शुरू करने की इजाजत दी जाएगी।
hin_Deva hin_Deva hin_Deva hin_Deva hin_Deva